CELEX: 32013R0715
Language: et
Date: 2013-07-25 00:00:00
Title: Komisjoni määrus (EL) nr 715/2013, 25. juuli 2013 , millega kehtestatakse kriteeriumid, mille täitmisel vasemurd lakkab olemast jäätmed vastavalt Euroopa Parlamendi ja nõukogu direktiivile 2008/98/EÜ

26.7.2013   
            
            
               ET
            
            
               Euroopa Liidu Teataja
            
            
               L 201/14
            
         KOMISJONI MÄÄRUS (EL) nr 715/2013,
   25. juuli 2013,
   millega kehtestatakse kriteeriumid, mille täitmisel vasemurd lakkab olemast jäätmed vastavalt Euroopa Parlamendi ja nõukogu direktiivile 2008/98/EÜ
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 19. novembri 2008. aasta direktiivi 2008/98/EÜ, mis käsitleb jäätmeid ja millega tunnistatakse kehtetuks teatud direktiivid, (1) eriti selle artikli 6 lõiget 2,
   ning arvestades järgmist:
   
               (1)
            
            
               Mitme jäätmevoo hindamise tulemusel on selgunud, et vasemurru ringlussevõtu turgude seisukohalt oleks kasulik välja töötada teatavad konkreetsed kriteeriumid, mille täitmisel jäätmetest saadud vasemurd lakkab olemast jäätmed. Need kriteeriumid peaksid tagama keskkonnakaitse kõrge taseme. Kõnealused kriteeriumid ei tohiks piirata taaskasutusse võetud vasemurru liigitamist jäätmeteks kolmandate riikide poolt.
            
         
               (2)
            
            
               Euroopa Komisjoni Teadusuuringute Ühiskeskuse aruannete kohaselt on olemas turg ja nõudlus vasemurru kasutamiseks lähteainena värvilise metalli tootmise sektoris. Vasemurd peaks seepärast olema piisavalt puhas ning vastama värvilise metalli tootmise sektoris nõutavatele asjaomastele standarditele või spetsifikatsioonidele.
            
         
               (3)
            
            
               Kriteeriumid, mille täitmisel vasemurd lakkab olemast jäätmed, peaksid tagama, et taaskasutamistoimingu tulemusel saadud vasemurd vastab värviliste metallide tootmise sektori tehnilistele nõuetele, on kooskõlas toodete suhtes kohaldatavate olemasolevate õigusaktide ja standarditega ega avalda lõppkokkuvõttes kahjulikku mõju keskkonnale ja inimeste tervisele. Euroopa Komisjoni Teadusuuringute Ühiskeskuse aruannete kohaselt peaksid kriteeriumid, mis taaskasutamistoimingu sisendiks olevate jäätmete, töötlemisprotsesside ja -tehnika ning taaskasutamistoimingu tulemusel saadud vasemurru suhtes kavatsetakse kehtestada, vastama eespool nimetatud nõuetele, kuna kriteeriumide kohaselt toodetud vasemurrul ei ole ohtlikke omadusi ning see ei sisalda liiga palju muid metalle peale vase ega mittemetallilisi ühendeid.
            
         
               (4)
            
            
               Kõnealuste kriteeriumide järgimise tagamiseks oleks asjakohane ette näha teabe levitamine sellise vasemurru kohta, mis on lakanud olemast jäätmed, ning kvaliteedijuhtimise süsteemi rakendamine.
            
         
               (5)
            
            
               Kui vasemurru turutingimuste muutusi jälgides märgatakse vasemurru ringlussevõtu turge kahjustavaid mõjusid, eelkõige selliseid mõjusid, mis vähendavad sellise metallimurru kättesaadavust ja neile juurdepääsu, võib osutuda vajalikuks eespool nimetatud kriteeriumide ülevaatamine.
            
         
               (6)
            
            
               Selleks et käitajatel oleks võimalik kohaneda kriteeriumidega, mille täitmisel vasemurd lakkab olemast jäätmed, tuleks sätestada, et käesolevat määrust hakatakse kohaldama alles piisavalt pika ajavahemiku möödudes.
            
         
               (7)
            
            
               Direktiivi 2008/98/EÜ artikli 39 lõike 1 kohaselt loodud komitee ei ole käesolevas määruses sätestatud meetmete kohta oma arvamust avaldanud ning seepärast esitas komisjon kõnealuseid meetmeid käsitleva ettepaneku nõukogule ja saatis selle Euroopa Parlamendile. Nõukogu ei teinud otsust kahekuulise ajavahemiku jooksul, mis on ette nähtud nõukogu 28. juuni 1999. aasta otsuse 1999/468/EÜ (millega kehtestatakse komisjoni rakendusvolituste kasutamise menetlused) (2) artikliga 5a, ning seepärast esitas komisjon ettepaneku viivitamata Euroopa Parlamendile. Euroopa Parlament ei avaldanud ettepaneku edastamisest möödunud nelja kuu jooksul meetmele vastuseisu,
            
         ON VASTU VÕTNUD KÄESOLEVA MÄÄRUSE:
   Artikkel 1
   Reguleerimisese
   Käesolevas määruses kehtestatakse kriteeriumid, mille täitmisel vasemurd lakkab olemast jäätmed.
   Artikkel 2
   Mõisted
   Käesolevas määruses kasutatakse direktiivis 2008/98/EÜ sätestatud mõisteid.
   Lisaks sellele kasutatakse järgmisi mõisteid:
   1)   „vasemurd”– peamiselt vasest ja vasesulamitest koosnev metallimurd;
   2)   „valdaja”– füüsiline või juriidiline isik, kelle valduses on vasemurd;
   3)   „tootja”– valdaja, kes annab vasemurru, mis on lakanud olemast jäätmed, esmakordselt üle uuele valdajale;
   4)   „importija”– Euroopa Liidus asutatud mis tahes füüsiline või juriidiline isik, kes toob Euroopa Liidu tolliterritooriumile vasemurdu, mis on lakanud olemast jäätmed;
   5)   „kvalifitseeritud töötajad”– töötajad, kellel on kogemuste või koolituse teel omandatud kvalifikatsioon vasemurru omaduste kontrollimiseks ja hindamiseks;
   6)   „visuaalne kontrollimine”– vasemurrusaadetise kõiki osi hõlmav kontroll, mida tehakse meeleorganite abil või erivarustuseta;
   7)   „saadetis”– vasemurrupartii, mis on tootja poolt ette nähtud teisele valdajale üleandmiseks ja mis võib asuda kas ühes või mitmes veoüksuses, näiteks konteineri(te)s.
   Artikkel 3
   Vasemurru kriteeriumid
   Vasemurd lakkab olemast jäätmed, kui selle üleandmisel tootjalt uuele valdajale on täidetud kõik järgmised tingimused:
   
               1)
            
            
               taaskasutamistoimingu tulemusel saadud vasemurd vastab I lisa punktis 1 sätestatud kriteeriumidele;
            
         
               2)
            
            
               taaskasutamistoimingu sisendina kasutatavad jäätmed vastavad I lisa punktis 2 sätestatud kriteeriumidele;
            
         
               3)
            
            
               taaskasutamistoimingu sisendina kasutatavaid jäätmed on töödeldud kooskõlas I lisa punktis 3 sätestatud kriteeriumidega;
            
         
               4)
            
            
               tootja on täitnud artiklites 4 ja 5 sätestatud nõuded.
            
         Artikkel 4
   Vastavusdeklaratsioon
   1.   Tootja või importija väljastab iga vasemurrusaadetise kohta vastavusdeklaratsiooni vastavalt II lisas esitatud näidisele.
   2.   Tootja või importija edastab vastavusdeklaratsiooni vasemurrusaadetise uuele valdajale. Tootja või importija säilitab vastavusdeklaratsiooni koopiat vähemalt üks aasta alates vastavusdeklaratsiooni väljaandmise kuupäevast ning teeb selle nõudmise korral kättesaadavaks pädevatele asutustele.
   3.   Vastavusdeklaratsioon võib olla elektrooniline.
   Artikkel 5
   Juhtimissüsteem
   1.   Tootja rakendab juhtimissüsteemi, mille abil on võimalik kontrollida artiklis 3 osutatud kriteeriumide järgimist.
   2.   Juhtimissüsteem hõlmab mitut dokumenteeritud menetlust, mis käsitlevad kõiki järgnevaid aspekte:
   
               a)
            
            
               taaskasutamistoimingu tulemusel saadud vasemurru kvaliteedi kontrollimine vastavalt I lisa punkti 1 sätetele (k.a proovide võtmine ja analüüs);
            
         
               b)
            
            
               kiirgusseire tõhusus vastavalt I lisa punkti 1.5 sätetele;
            
         
               c)
            
            
               taaskasutamistoimingu sisendina kasutatavate jäätmete vastuvõtmisel kohaldatav kontroll vastavalt I lisa punkti 2 sätetele;
            
         
               d)
            
            
               I lisa punktis 3.3 kirjeldatud töötlemisprotsesside ja -tehnika kontroll;
            
         
               e)
            
            
               vasemurru kvaliteedi nõuetekohasust käsitlev tagasiside klientidelt;
            
         
               f)
            
            
               punktides a–d nimetatud kontrolli tulemuste registreerimine;
            
         
               g)
            
            
               juhtimissüsteemi läbivaatamine ja täiustamine;
            
         
               h)
            
            
               töötajate koolitamine.
            
         3.   Juhtimissüsteemis tuleb kirjeldada ka kõikide I lisas sätestatud kriteeriumide kontrolliks kehtestatud konkreetseid nõudeid.
   4.   Kui mõne I lisa punktis 3.3 osutatud töötlemisprotsessi teostab endine valdaja, peab tootja tagama, et tarnija rakendab käesoleva artikli nõuetele vastavat juhtimissüsteemi.
   5.   Euroopa Parlamendi ja nõukogu määruses (EÜ) nr 765/2008 (3) kindlaks määratud vastavushindamisasutus, mis on kõnealuse määruse kohaselt akrediteeritud, või Euroopa Parlamendi ja nõukogu määruse (EÜ) nr 1221/2009 (4) artikli 2 lõike 20 punktis b kindlaks määratud tõendaja, kes on kõnealuse määruse kohaselt akrediteeritud, tõendab, et juhtimissüsteem vastab käesoleva artikli nõuetele. Tõendamine toimub iga kolme aasta järel.
   Käesolevas määruses nimetatud tõendamiseks piisava erikogemusega tõendajana käsitatakse üksnes selliseid tõendajaid, kelle akrediteerimisulatus või litsents hõlmab järgmiste Euroopa Parlamendi ja nõukogu määruses (EÜ) nr 1893/2006 (5) sätestatud NACE koodide alla kuuluvaid tegevusalasid:
   
               a)
            
            
               * NACE kood 38 (jäätmekogumine, -töötlus ja -kõrvaldus; materjalide taaskasutusele võtmine) või
            
         
               b)
            
            
               * NACE kood 24 (metallitootmine), eelkõige alamkood 24.44 (vasetootmine).
            
         6.   Importija nõuab oma tarnijatelt sellise juhtimissüsteemi rakendamist, mis vastab lõigetes 1, 2 ja 3 sätestatud nõuetele ning mille on tõendanud sõltumatu välistõendaja.
   Tarnija juhtimissüsteemi sertifitseerib vastavushindamisasutus, kelle on akrediteerinud üks järgmistest:
   
               a)
            
            
               akrediteerimisasutus, kes on edukalt läbinud määruse (EÜ) nr 765/2008 artikli 14 kohaselt tunnustatud asutuse tehtud vastastikuse hindamise seoses kõnealuse tegevusalaga;
            
         
               b)
            
            
               tõendaja, kelle on vastavalt määrusele (EÜ) nr 1221/2009 akrediteerinud või litsentseerinud akrediteerimis- või litsentseerimisasutus, kes osaleb kõnealuse määruse artikli 31 kohaselt samuti vastastikuses hindamises.
            
         Tõendaja, kes soovib tegutseda kolmandas riigis, peab saama konkreetse akrediteeringu või litsentsi kooskõlas määruse (EÜ) nr 765/2008 või määruse (EÜ) nr 1221/2009 ning komisjoni otsuse 2011/832/EL (6) sätetega.
   7.   Tootja tagab nõudmise korral pädevate asutuste juurdepääsu juhtimissüsteemile.
   Artikkel 6
   Jõustumine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   Seda kohaldatakse alates 1. jaanuarist 2014.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 25. juuli 2013
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 312, 22.11.2008, lk 3.
   
      (2)  EÜT L 184, 17.7.1999, lk 23.
   
      (3)  ELT L 218, 13.8.2008, lk 30.
   
      (4)  ELT L 342, 22.12.2009, lk 1.
   
      (5)  ELT L 393, 30.12.2006, lk 1.
   
      (6)  ELT L 330, 14.12.2011, lk 25.
   
      I LISA
      
         Vasemurru kriteeriumid
      
      
                  Kriteeriumid
               
               
                  Omakontrollinõuded
               
            
                  
                     Punkt 1.   Taaskasutamistoimingu tulemusel saadud vasemurru kvaliteet
                  
               
            
                  
                              1.1.
                           
                           
                              Metallimurd sorteeritakse vastavalt kliendi spetsifikatsioonile, sektoris nõutavale spetsifikatsioonile või standardile, mis käsitleb metallimurru vahetut kasutamist metalli sisaldavate ainete või objektide tootmisel sulatuskodades, rafineerimistehastes, ümbersulatuskodades või muude metallitootjate poolt.
                           
                        
               
                  Kvalifitseeritud töötajad sorteerivad iga saadetise.
               
            
                  
                              1.2.
                           
                           
                              Võõrmaterjalide kogusisaldus on ≤ 2 % massist.
                              Võõrmaterjalid on järgmised:
                              
                                          —
                                       
                                       
                                          kõik metallid peale vase ja vasesulamite;
                                       
                                    
                                          —
                                       
                                       
                                          mittemetallilised materjalid, näiteks muld, tolm, isolatsioonimaterjal ja klaas;
                                       
                                    
                                          —
                                       
                                       
                                          põlevad mittemetallilised materjalid, näiteks kumm, plast, riie, puit ja muud keemilised või orgaanilised ained;
                                       
                                    
                                          —
                                       
                                       
                                          šlakk, sulametalli pinnale tõusnud tahke materjal, eemaldatud räbu, käisfiltritolm, peenestitolm, setis.
                                       
                                    
                        
               
                  Kvalifitseeritud töötajad kontrollivad kõiki saadetisi visuaalselt.
                  Sobivate ajavahemike järel (vähemalt kord kuue kuu jooksul) analüüsitakse kõiki vasemurru sorte, et kindlaks määrata võõrmaterjalide kogusisaldus. Võõrmaterjalide kogusisaldust mõõdetakse kaalumise abil pärast vase/vasesulami metalliosakeste ja metallobjektide eraldamist võõrmaterjalist osakestest ja objektidest käsitsi sorteerimise või mõne muu eraldamisvahendi (nt magneti või metallijääkide tihedusel põhineva vahendi) abil.
                  Representatiivsete proovide analüüsimiseks sobivate ajavahemike kehtestamisel võetakse arvesse järgmisi asjaolusid:
                  
                              —
                           
                           
                              prognoositav varieeruvus (aluseks võib võtta näiteks varasemad tulemused);
                           
                        
                              —
                           
                           
                              taaskasutamistoimingu sisendina ja töötlemisprotsessis kasutatavate jäätmete kvaliteedi varieeruvuse oht;
                           
                        
                              —
                           
                           
                              kontrollimeetodi täpsus ning
                           
                        
                              —
                           
                           
                              kui lähedal on tulemused võõrmaterjalide kogusisalduse piirmääradele.
                           
                        Kontrollimise sageduse kindlaksmääramise menetlus tuleks dokumenteerida juhtimissüsteemi ühe osana ning peaks olema auditeerimiseks kättesaadav.
               
            
                  
                              1.3.
                           
                           
                              Metallimurd ei sisalda ülemäärast metalloksiidi (mis tahes kujul), välja arvatud tüüpilised metalloksiidikogused, mis on põhjustatud ettevalmistatud metallimurru ladustamisest väljas normaalsetes ilmastikutingimustes.
                           
                        
               
                  Kvalifitseeritud töötajad kontrollivad kõiki saadetisi visuaalselt.
               
            
                  
                              1.4.
                           
                           
                              Metallimurd ei sisalda silmaga nähtavat õli, õliemulsiooni, määrdeainet või määret, välja arvatud väga väikestes kogustes, mis ei põhjusta tilkumist.
                           
                        
               
                  Kvalifitseeritud töötajad kontrollivad kõiki saadetisi visuaalselt, jälgides eriti hoolikalt kõige tõenäolisemaid õlilekkekohti.
               
            
                  
                              1.5.
                           
                           
                              Siseriiklike või rahvusvaheliste radioaktiivse metallimurru seire- ja reageerimismenetlust käsitlevate eeskirjade kohaseid meetmeid ei ole vaja võtta.
                              Selle nõudega ei piirata Euratomi lepingu III peatüki alusel töötajate ja elanikkonna tervise kaitseks vastu võetud õigusaktide, eelkõige nõukogu direktiivi 96/29/Euratom (1) kohaldamist.
                           
                        
               
                  Kvalifitseeritud töötajad kontrollivad kõikide saadetiste radioaktiivsust. Iga metallimurrusaadetis on varustatud sertifikaadiga, mis on koostatud kooskõlas radioaktiivse metallimurru seire- ja reageerimismenetlusi käsitlevate siseriiklike või rahvusvaheliste eeskirjadega. Sertifikaadi võib lisada muudele saadetisega kaasas olevatele dokumentidele.
               
            
                  
                              1.6.
                           
                           
                              Metallimurrul ei ole Euroopa Parlamendi ja nõukogu direktiivi 2008/98/EÜ III lisas loetletud ohtlikke omadusi. Metallimurd peab jääma komisjon otsuses 2000/532/EÜ (2) sätestatud kontsentratsioonipiiridesse ega tohi ületada Euroopa Parlamendi ja nõukogu määruse (EÜ) nr 850/2004 (3) IV lisas sätestatud kontsentratsioonipiire.
                              Vasesulamites leiduvate legeerivate metallide omadusi selle nõudmise puhul ei arvestata.
                           
                        
               
                  Kvalifitseeritud töötajad kontrollivad kõiki saadetisi visuaalselt. Kui visuaalse kontrolli tulemusel leitakse mis tahes tõendeid ohtlike omaduste võimaliku esinemise kohta, võetakse täiendavaid asjaomaseid kontrollimeetmeid, näiteks vajaduse korral proovide võtmine ja testimine. Töötajad läbivad koolituse, mis käsitleb vasemurru võimalikke ohtlikke omadusi ning ohtlike omaduste tuvastamist võimaldavaid olulisi komponente või iseärasusi. Ohtlike materjalide tuvastamise menetlus dokumenteeritakse juhtimissüsteemis.
               
            
                  
                              1.7.
                           
                           
                              Metallimurd ei või sisaldada mis tahes hermeetilisi, suletud või ebapiisavalt avatud mahuteid, mis võivad sulatusahjus plahvatada.
                           
                        
               
                  Kvalifitseeritud töötajad kontrollivad kõiki saadetisi visuaalselt.
               
            
                  
                              1.8.
                           
                           
                              Metallimurd ei või sisaldada PVCd pinnakatte, värvide või plastijääkide kujul.
                           
                        
               
                  Kvalifitseeritud töötajad kontrollivad kõiki saadetisi visuaalselt.
               
            
                  
                     Punkt 2.   Taaskasutamistoimingu sisendina kasutatavad jäätmed
                  
               
            
                  
                              2.1.
                           
                           
                              Sisendina võib kasutada ainult taaskasutamiskõlblikke vaske ja vasesulameid sisaldavaid jäätmeid.
                           
                        
                              2.2.
                           
                           
                              Ohtlikke jäätmeid sisendina ei kasutata, välja arvatud juhul, kui esitatakse tõendid selle kohta, et kõigi ohtlike omaduste kõrvaldamiseks on kohaldatud töötlemist ja tehnikat käsitlevate kriteeriumide alusel kindlaks määratud töötlemisprotsesse ja -tehnikat.
                           
                        
                              2.3.
                           
                           
                              Sisendina ei kasutata järgmisi jäätmeid:
                              
                                          —
                                       
                                       
                                          viilmed ja treilaastud, mis sisaldavad õli või õliemulsiooni;
                                       
                                    
                                          —
                                       
                                       
                                          vaadid ja mahutid, mis sisaldavad või on sisaldanud õli või värvi, välja arvatud romusõidukitest pärit osad.
                                       
                                    
                        
               
                  Kvalifitseeritud töötajad, kes on saanud väljaõppe selliste jäätmete tuvastamiseks, mis ei vasta käesolevas punktis sätestatud nõuetele, kontrollivad vastuvõtmisel kõiki saabunud jäätmeid (visuaalne kontroll) ja jäätmetele lisatud dokumente.
               
            
                  
                     Punkt 3.   Töötlemisprotsessid ja -tehnika
                  
               
            
                  
                              3.1.
                           
                           
                              Vasemurd on eraldatud selle tekkekohas või kogumise ajal või sisendjäätmed on läbinud töötluse, mille käigus vasemurrust eraldatakse mittemetallilised komponendid ja sellised metallilised komponendi, mis vaske ei sisalda. Selliste toimingute tulemusena saadud vasemurdu hoitakse kõigist muudest jäätmetest eraldi.
                           
                        
                              3.2.
                           
                           
                              Eelnevalt on toimunud kogu mehaaniline töötlemine (näiteks lõikamine, tükeldamine, purustamine või granuleerimine; sorteerimine, eraldamine, puhastamine, saastest puhastamine, tühjendamine), mis on vajalik selleks, et valmistada metallimurd ette otse lõppkasutamiseks.
                           
                        
                              3.3.
                           
                           
                              Ohtlikke komponente sisaldavate jäätmete suhtes kehtivad järgmised erinõuded:
                              
                                          —
                                       
                                       
                                          elektri- ja elektroonikaseadmete romudest ning romusõidukitest pärit sisendina kasutatavad jäätmed on läbinud kõik Euroopa Parlamendi ja nõukogu direktiivi 2002/96/EÜ (4) artiklis 6 ning Euroopa Parlamendi ja nõukogu direktiivi 2000/53/EÜ (5) artiklis 6 sätestatud töötlemisprotsessid;
                                       
                                    
                                          —
                                       
                                       
                                          kasutuselt kõrvaldatud seadmetes sisalduvad klorofluorosüsivesinikud on pädevate asutuste heaks kiidetud protsessi käigus kokku kogutud;
                                       
                                    
                                          —
                                       
                                       
                                          juhtmed on eemaldatud või tükeldatud. Kui juhtmel on orgaaniline kate (plastid), tuleb orgaaniline kate eemaldada parima kättesaadava tehnika abil;
                                       
                                    
                                          —
                                       
                                       
                                          vaadid ja mahutid on tühjendatud ja puhtad;
                                       
                                    
                                          —
                                       
                                       
                                          punktis 1 nimetamata ohtlikud ained on tõhusalt eemaldatud pädeva asutuse heaks kiidetud töötlemisprotsessi käigus.
                                       
                                    
                        
               
                   
               
            
         (1)  EÜT L 159, 29.6.1996, lk 1.
      
         (2)  EÜT L 226, 6.9.2000, lk 3.
      
         (3)  ELT L 158, 30.4.2004, lk 7.
      
         (4)  ELT L 37, 13.2.2003, lk 24.
      
         (5)  EÜT L 269, 21.10.2000, lk 34.
   
   
      II LISA
      
         Artikli 4 lõikes 1 osutatud vastavusdeklaratsioon jäätmeksoleku lakkamise kriteeriumide täitmise kohta
      
      
                  1.
               
               
                  Vasemurru tootja/importija:
                  Nimi:
                  Aadress:
                  Kontaktisik:
                  Telefon:
                  Faks:
                  E-post:
               
            
                  2.
               
               
                  
                              a)
                           
                           
                              Metallimurru kategooria nimetus või kood vastavalt sektoris kehtivale spetsifikatsioonile või standardile:
                           
                        
                              b)
                           
                           
                              Vajaduse korral kliendi esitatud spetsifikatsiooni peamised tehnilised nõuded, näiteks metallimurru koostis, suurus, liik ja omadused:
                           
                        
            
                  3.
               
               
                  Metallimurrusaadetis on kooskõlas sektoris kehtiva spetsifikatsiooni või standardiga, millele on osutatud punkti 2 alapunktis a või kliendi esitatud spetsifikatsiooniga, millele on osutatud punkti 2 alapunktis b.
               
            
                  4.
               
               
                  Saadetise kogus (kg):
               
            
                  5.
               
               
                  Kooskõlas radioaktiivse metallimurru seire- ja reageerimismenetlusi käsitlevate siseriiklike või rahvusvaheliste eeskirjadega on koostatud radioaktiivsuskatse sertifikaat.
               
            
                  6.
               
               
                  Metallimurru tootja kohaldab juhtimissüsteemi, mis on kooskõlas komisjoni määruse (EL) nr 715/2013 nõuetega ning mida on tõendanud akrediteeritud vastavushindamisasutus või tõendaja või sõltumatu välistõendaja juhul, kui metallimurd, mis on lakanud olemast jäätmed, imporditakse ELi tolliterritooriumile.
               
            
                  7.
               
               
                  Metallimurrusaadetis vastab määruse (EL) nr 715/2013 artikli 3 lõigetes 1–3 sätestatud kriteeriumidele.
               
            
                  8.
               
               
                  Metallimurru tootja/importija deklaratsioon: kinnitan, et mulle teadaolevalt on käesolev teave täielik ja tõene.
                  Nimi:
                  Kuupäev:
                  Allkiri: